# Valgkomiteens innstilling til sak 8 Valg

## Valgkomiteens innstilling til nytt styre i Mysusæter vel

Leder: Nicolay Eger (48, ny)

Øvrige styremedlemmer: Hanne Bertnes Norli (57, ny)

Tarjei Myklebust (47, ny)

Heidi Frogner (41, ny)

Ingrid Leren Flaterudhagen (47, ny)

Trygve Tamburstuen (77, ny)

Varamedlemmer: Kristin Taraldsrud Hoff (56, gjenvalg)

Jan Voldsund (70, ny)

## Valgkomiteens arbeid

Valgkomiteen velges for ett år av gangen av generalforsamlinga, og har i 2023 bestått av Sidsel Bjørneby og Pernille Bonnevie Hansen. Etter vedtektene velger generalforsamlinga et styre bestående av seks medlemmer og to varamedlemmer. Leder velges særskilt, men ellers konstituerer styret seg selv.

Fjorårets generalforsamling valgte Anne Siiri Øyasæter for leder for ett år, Nicolay Eger som styremedlem for to år og Kristin Taraldsrud Hoff og Tore Formo som vararepresentanter for ett år, mens de øvrige ble valgt for en periode på to år i 2021. Flere har sittet i flere perioder, og kun Kristin Taraldsrud Hoff stiller til gjenvalg. Valgkomiteen hadde dermed mange plasser å fylle. Vedtektene presiserer at noen i styret bør ha eller ha hatt tilknytning til Sel kommune, og at styret skal reflektere medlemsmassen. I tillegg har valgkomiteen fått innspill om et ønske om foryngelse og om å finne kandidater som kan bidra til et sterkere fellesskap i hyttegrenda vår. Vi har etterstrebet kjønnsbalanse og geografisk spredning.

I jakten på de beste kandidatene til styret har valgkomiteens medlemmer vært i kontakt med flere titalls personer, både medlemmer og ikke-medlemmer, og både selværer og hyttefolk. Basert på disse innspillene har vi kommet fram til ei innstilling vi mener balanserer alle våre hensyn godt. Vi har ikke lyktes i å finne kandidater bosatt i kommunen, men tre av seks styrekandidater har vokst opp her.

## Presentasjon av kandidatene

Som leder foreslår vi **Nicolay Eger**. Han er økonom og jobber som fondssjef i Nordea. Med lang erfaring med forvaltning og kommunikasjon er vi trygge på at foreningen er i gode hender med Nicolay i spissen. Han har to døtre og bor i Oslo. Hytta hans har vært i familien siden 1911, og med det har Nicolay både lange røtter og et nært forhold til Mysusæter. Det siste året har Nicolay vist seg som et dyktig styremedlem.

Siden han ble valgt for to år av fjorårets generalforsamling, var Nicolay i utgangspunktet ikke på valg i år, men om generalforsamlingen støtter valgkomiteens innstilling, blir hans plass i styret ledig. Vi har derfor innstilt på fem nye kandidater i styret. Til disse fem plassene foreslår vi Hanne Bertnes Norli, Tarjei Myklebust, Heidi Frogner, Ingrid Leren Flaterudhagen og Trygve Tamburstuen.

**Hanne Bertnes Norli** er fra Jar og jobber som seniorrådgiver i Asplan Viak. Hun har mann, tre voksne barn og en sprek dachs. Hanne ønsker å bidra til at Mysusæter utvikler seg på en måte som ivaretar dagens og fremtidens hytteeiere og besøkende. Hun har tidligere vært varamedlem, noe som gir kontinuitet i et år med stor utskiftning i styret.

**Tariei Myklebust** er fra Lillehammer, hvor han også bor. Han er designer og jobber med merkevarebygging, kommunikasjon og design gjennom eget firma. Tarjei ønsker å bidra til ei bærekraftig utvikling av hyttegrenda vår, og til god dialog med kommunen.

**Heidi Frogner** er født og oppvokst på Otta, og bor i Brumunddal med ektefelle og to barn. Hun jobber som lærer og flerkulturell koordinator. Heidi ønsker å bidra til et tettere fellesskap på Mysusæter, som hun beskriver som rekreasjonssted nummer én.

Også **Ingrid Leren Flaterudhagen** er fraOtta og jobber som lærer i Brumunddal. Hun er gift og har to barn på vei ut av redet. Ingrid har vært engasjert i håndball siden barndommen og har hatt flere frivillige verv i idretten. Hun ønsker å bidra til å bygge sterkere samhold i vellet.

**Trygve Tamburstuen** har vokst opp på Otta, og bor i dag i Oslo. Han har lang erfaring blant annet som næringslivsleder og som politiker i Arbeiderpartiet. I dag jobber han blant annet for ny jernbaneforbindelse Oslo-Stockholm, og med utviklingsprosjekter innen reiseliv og industri.

Vararepresentanter:

**Kristin Taraldsrud Hoff** foreslås som 1. vara. Hun har bidratt aktivt i styret siden hun ble valgt inn i fjor, bl.a. med høringsinnspill om hvordan myndighetene kan ivareta både villrein, hyttegrenda vår og lokale næringsinteresser. Kristin er statsviter, og direktør for næringspolitikk i Norsk Landbrukssamvirke. Hun er fra Lillehammer og bor i Oslo

Som 2. vara foreslår vi **Jan Voldsund**, som er utdannet bygningsingeniør og har jobbet innen bygnings- og møbelbransjen i mange år. Med sin erfaring har Jan gode forutsetninger for å følge opp arealsaker, noe han også ønsker å gjøre for vellet. I dag er Jan pensjonist. Han er fra og bor i Ålesund.